b'\n_START_ARTICLE_\nK\xc4\x99stutis Masiulis\n_START_SECTION_\nBiografija\n_START_PARAGRAPH_\n1975 m. baig\xc4\x97 Kelm\xc4\x97s vidurin\xc4\x99 mokykl\xc4\x85, 1980 m. su pagyrimu baig\xc4\x97 Vilniaus universiteto Fizikos fakultet\xc4\x85. 1989 m. apgyn\xc4\x97 filosofijos moksl\xc5\xb3 kandidato disertacij\xc4\x85 tema \xe2\x80\x9eFizikos ir matematikos moksl\xc5\xb3 filosofin\xc4\x97s problemos Lietuvoje 1920\xe2\x80\x931940 m.\xe2\x80\x9c 1993 m. humanitarini\xc5\xb3 moksl\xc5\xb3 daktaras. 2000 m. Vilniaus universitete suteiktas socialini\xc5\xb3 moksl\xc5\xb3 docento vardas. 2004 m. Lietuvos Teis\xc4\x97s universitete \xc4\xafvykdytas habilitacijos procesas. 2007 m. Mykolo Romerio universitete suteiktas profesoriaus vardas._NEWLINE_1980\xe2\x80\x931983 m. Vilniaus universiteto Puslaidininki\xc5\xb3 fizikos katedros in\xc5\xbeinierius, jaunesnysis mokslinis bendradarbis, 1983\xe2\x80\x931986 m. \xe2\x80\x9e\xc5\xbdinijos\xe2\x80\x9c mokslin\xc4\x97s draugijos referentas, 1986\xe2\x80\x931999 m. Filosofijos, sociologijos ir teis\xc4\x97s instituto aspirantas, vyresnysis mokslinis bendradarbis._NEWLINE_1997\xe2\x80\x932000 m. Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto docentas. Skaityti kursai: \xe2\x80\x9eSocialini\xc5\xb3 moksl\xc5\xb3 metodai\xe2\x80\x9c, \xe2\x80\x9eSocialini\xc5\xb3 moksl\xc5\xb3 filosofija\xe2\x80\x9c, \xe2\x80\x9eSocialin\xc4\x97 politika Europos S\xc4\x85jungoje\xe2\x80\x9c, \xe2\x80\x9eElitas ir lyderyst\xc4\x97\xe2\x80\x9c, \xe2\x80\x9ePolitikos moksl\xc5\xb3 paradigmos\xe2\x80\x9c._NEWLINE_1999 m. Valstyb\xc4\x97s saugumo departamento generalinio direktoriaus patar\xc4\x97jas, 1999\xe2\x80\x932000 m. Lietuvos Respublikos Vyriausyb\xc4\x97s valstyb\xc4\x97s konsultantas, Ministro Pirmininko patar\xc4\x97jas. 2000\xe2\x80\x932003 m. Lietuvos teis\xc4\x97s universiteto valstybinio valdymo fakulteto dekanas. 2003\xe2\x80\x932005 m. Vilniaus miesto savivaldyb\xc4\x97s mero pavaduotojas, atsistatydino i\xc5\xa1 pareig\xc5\xb3, parei\xc5\xa1k\xc4\x99s nebegal\xc4\xafs daugiau dirbti kartu su Prezidento Valdo Adamkaus pasitik\xc4\x97jim\xc4\x85 praradusiu, \xc4\xaf korupcijos ir protegavimo skandalus \xc4\xafsiv\xc4\x97lusiu Vilniaus meru Art\xc5\xabru Zuoku. 2004 m. liepos 28 d. iki 2004 m. rugpj\xc5\xab\xc4\x8dio 16 d. Seimo narys. 2005 m. Mykolo Romerio universiteto vie\xc5\xa1ojo administravimo fakulteto katedros ved\xc4\x97jas, profesorius. Nuo 2008 m. Seimo narys._NEWLINE_2005 m. vasario m\xc4\x97n. kartu su grupe bendramin\xc4\x8di\xc5\xb3 \xc4\xafk\xc5\xabr\xc4\x97 vie\xc5\xa1\xc4\x85j\xc4\x85 \xc4\xafstaig\xc4\x85 \xe2\x80\x9eNaujosios vie\xc5\xa1osios vadybos fondas\xe2\x80\x9c, kurios tikslas \xe2\x80\x93 skatinti vie\xc5\xa1ojo sektoriaus (valstyb\xc4\x97s, savivaldyb\xc4\x97s \xc4\xafstaig\xc5\xb3, \xc4\xafmoni\xc5\xb3, organizacij\xc5\xb3) pa\xc5\xbeang\xc4\x85 bei modern\xc4\x97jim\xc4\x85. Fondo valdybos narys (iki 2008 m. lapkri\xc4\x8dio)._NEWLINE_Tarptautin\xc4\x97s filosofijos d\xc4\x97stytoj\xc5\xb3 asociacijos narys. Moka lietuvi\xc5\xb3, vokie\xc4\x8di\xc5\xb3, angl\xc5\xb3, rus\xc5\xb3 kalbas. \xc5\xbdmona Irena \xe2\x80\x93 psicholog\xc4\x97, vaikai J\xc5\xabrat\xc4\x97, Saulius, Liepa.\n_START_SECTION_\nPolitin\xc4\x97 veikla\n_START_PARAGRAPH_\nT\xc4\x97vyn\xc4\x97s s\xc4\x85jungos narys, Vilniaus skyri\xc5\xb3 sueigos tarybos pirmininkas, TS prezidiumo narys._NEWLINE_2003\xe2\x80\x932007 m. ir 2007\xe2\x80\x932008 m. Vilniaus miesto savivaldyb\xc4\x97s tarybos narys, T\xc4\x97vyn\xc4\x97s s\xc4\x85jungos frakcijos seni\xc5\xabnas._NEWLINE_2006 m. bir\xc5\xbeelio m\xc4\x97n. laim\xc4\x97jo byl\xc4\x85 prie\xc5\xa1 Vilniaus mer\xc4\x85 Art\xc5\xabr\xc4\x85 Zuok\xc4\x85 d\xc4\x97l interpeliacijos farso Vilniaus mieste, pasinaudodamas kuriuo Art\xc5\xabras Zuokas i\xc5\xa1veng\xc4\x97 jo nu\xc5\xa1alinimo i\xc5\xa1 u\xc5\xbeimam\xc5\xb3 mero pareig\xc5\xb3. 2006 m. liepos m\xc4\x97n. laim\xc4\x97jo byl\xc4\x85 prie\xc5\xa1 Vilniaus mer\xc4\x85 Art\xc5\xabr\xc4\x85 Zuok\xc4\x85, kurioje jis buvo kaltinamas ap\xc5\xa1mei\xc5\xbe\xc4\x99s A. Zuok\xc4\x85 bei sugalvoj\xc4\x99s \xe2\x80\x9eabonento\xe2\x80\x9c pravard\xc4\x99.\n_START_SECTION_\nMokslin\xc4\x97 veikla\n_START_PARAGRAPH_\n1993\xe2\x80\x931998 m. mokslinis tiriamasis darbas Lietuvos laisvosios rinkos institute: Lietuvos politinio, ekonominio, mokslo ir \xc5\xbeiniasklaidos elito ekonomini\xc5\xb3 ir politini\xc5\xb3 preferencij\xc5\xb3 daugkartiniai tyrimai, elito filantropini\xc5\xb3 orientacij\xc5\xb3 tyrimas._NEWLINE_I\xc5\xa1leido dvi monografijas, vadov\xc4\x97l\xc4\xaf yra keli\xc5\xb3 monografij\xc5\xb3 bendraautoris, paskelb\xc4\x97 30 straipsni\xc5\xb3 u\xc5\xbesienio ir Lietuvos leidiniuose politikos, administravimo, sociologijos, filosofijos istorijos, mokslo filosofijos ir istorijos temomis._NEWLINE_Skait\xc4\x97 40 mokslini\xc5\xb3 prane\xc5\xa1im\xc5\xb3 Lietuvoje, Belgijoje, Vokietijoje, \xc5\xa0vedijoje, Italijoje, Slov\xc4\x97nijoje, \xc5\xa0veicarijoje, Estijoje, Rusijoje, Ukrainoje ir Baltarusijoje._NEWLINE_\xc5\xbdurnalo \xe2\x80\x9eVie\xc5\xa1oji politika ir administravimas\xe2\x80\x9c vyriausiasis redaktorius.\n_START_SECTION_\nSvarbiausios publikuotos knygos\n_START_PARAGRAPH_\n(1) Masiulis K. Sudnickas T. Elitas ir lyderyst\xc4\x97. Vadov\xc4\x97lis auk\xc5\xa1t\xc5\xb3j\xc5\xb3 mokykl\xc5\xb3 studentams. Vilnius: MRU, 2007. 296 p. _NEWLINE_(2) Valstyb\xc4\x97s tarnyba Lietuvoje: praeitis ir dabartis./ Kolektyvin\xc4\x97 monografija. (sudarytojai: K. Masiulis ir A. Krupavi\xc4\x8dius). \xe2\x80\x93 Vilnius, 2007, 430p. _NEWLINE_(3) Kubilius A., Masiulis K., \xc5\xa0kiudas K. De\xc5\xa1inioji alternatyva: s\xc4\x97km\xc4\x97s Lietuva. Vilnius, 2003. 215p. _NEWLINE_(4) Lietuvos elitas: Ekonomin\xc4\x97s vertyb\xc4\x97s. Politin\xc4\x97s orientacijos. Prognoz\xc4\x97s. (Serija: VU TSPMI Studij\xc5\xb3 \xc5\xa1altiniai\xe2\x80\x99 3).  Vilnius: Pradai, 1997. \xe2\x80\x93 171p. _NEWLINE_(5) Moderniojo mokslinio pasaul\xc4\x97vaizd\xc5\xbeio formavimasis Lietuvoje. Fizikos ir matematikos filosofin\xc4\x97s problemos. 1920-1940.(Serija: Lietuvos filosofijos istorija. Paminklai ir tyrin\xc4\x97jimai. II dalis). Vilnius: Academia, 1992. - 171p.'